**Jari Kimmo Johannes Sarasvuo** (ent. Heinonen, s. 12. kesäkuuta 1965 Turku) on suomalainen liikemies ja entinen tv- ja radiotoimittaja-juontaja, joka tunnetaan mediaesiintyjänä ja -työntekijänä sekä perustamansa Trainers’ House -valmennusyhtiön entisenä toimitusjohtajana ja yritysvalmentajana.

Sarasvuo on tehnyt tunnetuksi käsitteen "sisäinen sankari", joka liittyy hänen valmennusfilosofiaansa. Toinen Sarasvuon käyttämä käsite "huomiotalous" viittaa näkymiseen mediassa näyttävien tempausten avulla.

Ura
---

Sarasvuo kävi Espoon Tapiolan koulun ja lukion. Koulutukseltaan Sarasvuo on ylioppilas. Reservin vänrikki Sarasvuo on palvellut Ruotuväen varusmiestoimittajana, ollut Contactor-lehden päätoimittaja ja työskennellyt Radio Cityssä. 

Sarasvuo tuli tunnetuksi 1990-luvulla television *Hyvät, pahat ja rumat* -puheohjelmasta, jota hän juonsi yhdessä Simo Rantalaisen kanssa. Ohjelman jälkeen hän sai oman *Minä ja Sarasvuo* -nimisen talkshow’n MTV3-kanavalle. Hänellä oli ohjelmassaan vieraina muun muassa eksentrikko Ior Bock ja meteorologi Juha Föhr. Lisäksi Sarasvuo kirjoitti Helsingissä ilmestyvään City-lehteen.

Sarasvuo toimi johtajana keväällä 2005 esitetyssä tositelevisiosarjassa *Diili*, joka perustui yhdysvaltalaiseen *The Apprentice* -ohjelmaformaattiin. 

Keväällä 2007 Sarasvuo harjoitti hyväntekeväisyyttä osallistumalla YLE:n Hyvä -keräykseen ja Bangladeshin matkalle, jossa pyrittiin tukemaan bangladeshilaisten naisten yrittäjäksi ryhtymistä. Sarasvuo on ollut mukana lainaamassa mikroluottoja maahan. Sarasvuo hankki syksyllä 2007 muun muassa vanhusten palvelutaloja ja Laattapisteen myymäläkonseptin toteuttaneen GSP Groupin osakkeita ja nousi yhtiön hallitukseen.

Vuoden 2008 alussa uutisoitiin, että Trainers’ Housen pääomistaja Sarasvuon osakepotin arvo oli runsaat 34 miljoonaa euroa. Arvo oli laskettavissa pörssikurssin avulla, kun Sarasvuon ja hänen määräysvaltayhtiönsä Isildur Oy:n yhteenlaskettu osuus Trainers’ Housen omistuksesta oli tiedotettu.

Sarasvuo siirtyi syrjään Trainers’ Housen toimitusjohtajan tehtävästä tammikuussa 2011, kun yhtiö teki mittavan noin 14,4 miljoonan euron alaskirjauksen. Konsernitaseessa yhtiön liikearvo oli alaskirjauksen jälkeen 25,8 miljoonaa euroa. Trainers' Housen toimitusjohtajaksi palasi varatoimitusjohtajana toiminut Vesa Honkanen. Sarasvuo oli kuitenkin ehdolla yhtiön hallitukseen ja tulikin valituksi yhdessä Smartum Oy:n perustajan Jarmo Hyökyvaaran kanssa maaliskuussa 2011.

Sarasvuo oli valitsemassa vuoden 2011 kristillistä kirjaa. Hän sijoittui 12:nneksi Suomen Thinkers 20 -listalla *Nordic Business Report* -lehden valitessa Suomen suurimpia bisnesajattelijoita elokuussa 2012.

Nelonen esitti Sarasvuon omaa suoraa *Sarasvuo*-keskusteluohjelmaa syyskuun lopulta 2013 maaliskuun puoliväliin 2014, jolloin se lopetettiin yllättäen kesken tuotantokauden heikkojen katsojalukujen vuoksi.

Syksystä 2012 kevääseen 2013 ja uudelleen syksystä 2015 vuoden 2016 loppuun saakka Sarasvuolla oli Yle Puhe -radiokanavalla tunnin mittainen suora monologityyppinen puheohjelma, jossa ei ole muita esiintyjiä, inserttejä eikä musiikkia. Joulukuussa 2016 Sarasvuo kuitenkin ilmoitti joutuvansa lopettamaan puheilmaisunsa kokonaan terveydellisisitä syistä. Hän joutui vuonna 2017 leikkauksiin, jotka estävät väliaikaisesti hänen puhetyönsä.

Sarasvuosta on tehty elokuva *Valmentaja*, jonka ensi-ilta oli 17. lokakuuta 2018. Elokuvan on ohjannut Tuukka Temonen, ja Sarasvuota esittää Mikko Nousiainen.

Sarasvuo aloitti blogissaan joulukuussa 2017 Aamulenkki-nimisen formaatin. Aamulenkit ovat Sarasvuon monologeja, jotka hän puhuu kävellessään Kauniaisissa. Edeltävänä iltana hän lähettää sähköpostin aamulenkin tilaajille Stronghold-yrityksensä kautta. Uusi aamulenkkijakso tulee saataville maanantaisin, keskiviikkoisin ja perjantaisin kello 4.00. Kukin aamulenkki on ainutkertainen tilaisuus; tallenteet ovat kuunneltavissa klo 12.00 asti. 

Oikeuspsykiatri Hannu Lauerma on kuvannut huijauksia käsittelevässä kirjassaan Sarasvuota huijariksi ja kritisoi häntä erityisesti psykiatriaa koskevista lausunnoista, joita hän pitää vahingollisina.

Sarasvuon yritykset
-------------------

Sarasvuon vuonna 2004 perustamassa ja hallinnoimassa Ignis Oy -yrityksessä (toimitusjohtaja Arto Heimonen) toimivat Trainer's Housen toimitusjohtaja Vesa Honkanen ja yhtiössä työskentelevä Mirkka Vikström. Ignisin liikevaihto vuonna 2010 oli noin 3,5 miljoonaa euroa. Samat henkilöt hallinnoivat myös Revenue House Oy -yritystä (toimitusjohtaja Kristiina Uurasmaa). Sarasvuo toimii GSP Group rakennuttajapalveluyrityksen hallituksessa. Hänellä on yhdessä puolisonsa Virpi Sarasvuon ja valmentaja Jarmo Riskin kanssa Nummelassa toimiva Pro Vividus Oy ja Espoossa toimiva Anorin Liekki Oy -nimiset yritykset, joiden päätoimiala on ulkoiluvälineissä ja -varusteissa sekä valmennuksessa. Lisäksi Sarasvuo toimi aikaisemmin ex-vaimonsa parturi-kampaamoyrityksen hallituksessa.

Kommentteja
-----------

Sarasvuo on tunnettu räväköistä lausunnoistaan. Kun Suomen hallitus teki vuonna 2003 verouudistusta, Sarasvuo kehotti yrittäjiä "verokapinaan", nimitti silloista SDP:n puoluesihteeriä Eero Heinäluomaa valehtelijaksi ja vaati Suomen Yrittäjien toimitusjohtaja Jussi Järventauksen eroa. Sarasvuo esitti veroboikottia ja muita kostotoimia valtiota vastaan. Sarasvuon huolena oli tuolloin isojen osakeyhtiöiden "veroylijäämät" ja listaamattomien yhtiöiden osinkotulojen henkilökohtaisen verovapauden 90 000 euron katto; Sarasvuon mukaan kattoa ei saisi olla lainkaan. Keskuskauppakamarin verospesialisti Pauli K. Mattila ja kauppakorkeakoulun vero-oikeuden professori Heikki Niskakangas selvensivät, että yrittäjien intressissä oli ollut, että veroylijäämiä ei tarvita. Sarasvuon vaatimuksia kommentoitiin sanoen: "– – aina välillä tulee joku yrittäjäpopulisti, joka ei ymmärrä asioita. Ei kenellekään, joka on asiantuntija, tulisi tällainen mieleenkään." Myöhemmin Sarasvuo lopetti kapinan ja pyysi anteeksi käytöstään.

Lokakuussa 2008 hän toivoi lamaa, koska vahvojen suhteellinen asema paranee, vaikka kaikki kärsivät. Seuraavan vuoden helmikuussa Trainers’ Housen heikentynyt taloudellinen tilanne pakotti yrityksen aloittamaan yhteistoimintaneuvottelut 120 työntekijän irtisanomiseksi.

Sarasvuo kommentoi heinäkuussa 2011 Suomi-areenassa suomalaista elämäntyyliä. Sarasvuon mukaan suomalaiset ovat sodassa sivistystä, ahkeruutta ja lähimmäisenrakkautta vastaan, ja kehityksen pysäyttämiseksi tarvitaan moraalisia majakoita, jotka uskaltavat sanoa, miten asiat ovat. Sarasvuon mukaan ihmisiä pitäisi valvoa enemmän ja sakkojen olla suurempia. Bisnes synnyttää hyvinvointia, ja bisnes on myös moraalisesti valveutuneempaa kuin yksityisen ihmisen toiminta. Hallitusohjelmassa ei Sarasvuon mukaan ole mitään viitteitä siitä, että työnantajat saisivat tarjota vapaasti töitä työntekijöille ja työmarkkinat sekaantuvat liikaa asioihin.

Sarasvuo on kommentoinut, että työnantajat ja työterveyshuolto ovat aikaansaaneet ja ylläpitäneet järjestelmää, jossa on annettu ja jaettu vastuuttomasti sairauslomia. Tämä on johtanut Sarasvuon mukaan kestämättömään moraaliin ja inhimillisen laskuun. Sarasvuon mukaan Suomessa varakkaat ihmiset eivät ole itsekkäitä, vaan nimenomaan yhteisvastuullisia.

Ristiriitaisesta julkisuudesta huolimatta Sarasvuon kykyä toimia kaupallisen alan toimijoiden valmentajana on ylistetty. Yksi tunnetuista valmennettavista on Vuokraturva Oy:n Timo Metsola, joka välitti Sarasvuolle 30 sijoitusasuntoa.

Yksityiselämä
-------------

Sarasvuo avioitui vuonna 2010 kilpahiihtäjä Virpi Kuitusen kanssa. Heille syntyi ensimmäinen tytär maaliskuussa 2011 ja toinen tytär seuraavana vuonna. Sarasvuolla on kaksi lasta aiemmasta suhteestaan kampaamoyrittäjä Nina Rosqvistin kanssa.

Teokset
-------

* *Sisäinen sankari*. Helsinki: WSOY, 1996. ISBN 978-951-0-21244-8.
* *Sisäinen tuli. Väkevä ja tasapainoinen elämä on ulottuvillasi*. Helsinki: Writers' House, 1997. ISBN 978-952-5-20100-0.
* *Myynnin korkeajännitys*. Espoo: Writers' House, 1998. ISBN 978-952-5-20103-1.
* *Vapaus! Itsensä johtamisen mahdollisuudet*. Espoo: Writers' House, 1998. ISBN 978-952-5-20110-9.
* *Verkostomarkkinointi*. Writers' House, 1998. ISBN 978-952-5201-04-8.
* *Captam Apoteko*. Helsinki: WSOY, 2002. ISBN 978-951-0-27483-5.
* *Huomiotalous. Diilin opetukset*. Helsinki: Otava, 2005. ISBN 978-951-1-20566-1.
* *Välähdyksiä pimeässä ja pimeitä välähdyksiä*. Helsinki: Otava, 2015. ISBN 978-951-1-28305-8.

Lähteet
-------

1. ↑  Riihimäki, Juha: "Kauniaisten kylähullu", *Suomen Kuvalehti*, 6/2018, s. 56.
2. ↑  Parikka, Raija: Sensuuri hoi: Ior Bock pukkeili Sex Pistolseja näyttävämmin.  *Iltalehti*, 9.10.1996.
3. ↑  Helsingin Sanomat 21.10.2011. City-lehti oli kaupunkikulttuurin airut.
4. ↑  Tuomas Enbuske. YLE Radio 1, Radio-ohjelma 23.2.2007
5. ↑  Sarasvuo, Sasse ja Mölsä rakennusbisnekseen *Taloussanomat*.  25.9.2007. Viitattu 5.1.2016.
6. ↑  Sarasvuolla huimat pörssirikkaudet *Uusi Suomi*.  3.1.2008.  Arkistoitu 1.7.2010. Viitattu 10.9.2009.
7. ↑  Sarasvuo antoi itselleen potkut *Helsingin Sanomat*.  25.1.2011. Viitattu 25.1.2011.
8. ↑  Pörssitiedote, Varsinaisen yhtiökokouksen päätökset  23.3.2011. Trainers' House. Viitattu 27.3.2011.
9. ↑  Suomen Thinkers 20 – listaus maamme 20 suurimmasta bisnesajattelijasta.  *Nordic Business Report*, nro Elokuu 2012, s. 42–54. Jyväskylä:  Nordic Business Forum, Serus Media. Lehden verkko- ja tablettiversiot. Viitattu 10.8.2012.
10. ↑  Nelonen: Sarasvuo floppasi – loppu tuli juuri nyt, Uusi Suomi 17.3.2014.
11. ↑  Jari Sarasvuo (Arkistoitu – Internet Archive), Yle Areena. Viitattu 17.3.2014.
12. ↑  Jari Sarasvuo suureen leikkaukseen – leuka halkaistaan huomenna kahtia: "Viimeinen kiinteä ateria nautittu" *Ilta-Sanomat*.  28.11.2017. Viitattu 29.11.2017.
13. ↑  Vanha-Majamaa, Anton: Jari Sarasvuosta kertova Valmentaja on kuin neukkaripöytään tilattu metripizza, jonka hotkimisesta tulee huono olo *Helsingin Sanomat*.  16.10.2018. Viitattu 16.10.2018. (Tilaajille.)
14. ↑   (Arkistoitu – Internet Archive)
15. ↑  Lauerma, Hannu: *Huijaus -Rohkaisua, johdattelua, psykoterroria*, s. 139-140. Duodecim, 2006.
16. ↑  Raeste, Jukka-Pekka: Niskakangas: Sarasvuon väitteet "hömppää".  *Helsingin Sanomat*, 19.11.2004. Artikkelin verkkoversio. Viitattu 7.8.2011.
17. ↑  Miettinen, Anssi: Sarasvuo lopetti verokapinan ja pyysi anteeksi käytöstään.  *Helsingin Sanomat*, 25.11.2003. Artikkelin verkkoversio. Viitattu 7.8.2011.
18. ↑  Jari Sarasvuo toivoo lamaa *Helsingin Sanomat*.  23.10.2008. Viitattu 10.9.2009.
19. ↑  Sarasvuon firmassa alkavat yt-neuvottelut *Taloussanomat*.  25.2.2009. Viitattu 10.9.2009.
20. ↑  Jari Sarasvuo: Suomalaiset ovat entistä laiskempia ja epärehellisempiä *Yle Uutiset*.  13.7.2011.  Arkistoitu 14.8.2011. Viitattu 3.8.2011.
21. ↑  Jari Sarasvuo sivalsi hallitusta ja Soinia: "Pessimistin orgasmi" *Ilta-Sanomat*.  14.7.2011.  Arkistoitu 17.8.2011. Viitattu 2.8.2011.
22. ↑  Sarasvuo, Jari. *Helsingin Sanomat* 26.2.2012. Talous&Työ. Saikuttelu syö oikeuksiasi.
23. ↑  Laitinen, Joonas. *Helsingin Sanomat* 27.3.2012. Valtio ottaa varakkailta. Jari Sarasvuo kiittelee rikkaille suomalaisille suunnattua solidaarisuusveroa oikeaksi signaaliksi.
24. ↑  Vuokraturvan Metsola: Sarasvuo on ylipappi *Kauppalehti*.  10.12.2016. Viitattu 16.11.2016.
25. ↑  Jari Sarasvuo: Maltillista tuottoa hakeva pehmeäsydäminen asuntosijoittaja *Sijoitusovi*.  17.2.2017.  Arkistoitu 14.9.2017. Viitattu 17.10.2018.
26. ↑  Sarasvuo ja Kuitunen asuvat yhdessä *Iltalehti*.  9.6.2009. Viitattu 10.9.2009.
27. ↑  Tahdon! *Iltalehti*.  16.7.2010. Viitattu 16.7.2010.
28. ↑  Virpi ja Jari Sarasvuo saivat tytön *Iltalehti*.  16.7.2010. Viitattu 28.3.2011.
29. ↑  Tainola, Rita: Tämä tuli Jari ja Virpi Sarasvuon lapsen nimeksi *Ilta-Sanomat*.  1.7.2011.  Arkistoitu 9.8.2011. Viitattu 7.8.2011.
30. ↑  Lehtikanto, Katariina: Virpi Sarasvuon elämässä vaikuttaa puolisoa vielä paljon pidempi miespuolinen ihmissuhde – nyt kolmikko työskentelee yhdessä  9.1.2021. Iltalehti. Viitattu 3.1.2024.

Kirjallisuutta
--------------

* Mäki-Kulmala, Heikki: *Näin puhui Sarasvuo*. Tampere: Vastapaino, 2002. ISBN 978-951-768-104-9.
* Piippo, Tuuti & Peltola, Miika: *Kantapään kautta – kirja rohkeista epäonnistumisista*. Helsinki: Tammi, 2012. ISBN 978-951-31-6566-6.

Aiheesta muualla
----------------

Wikisitaateissa on kokoelma sitaatteja aiheesta ***Jari Sarasvuo***. 

* Kuvia tai muita tiedostoja aiheesta **Jari Sarasvuo** Wikimedia Commonsissa

* Jari Sarasvuo Trainers' Housen kotisivulla (Arkistoitu – Internet Archive).
* Yle Areena - Jari Sarasvuo
* Jari Sarasvuo: Maltillista tuottoa hakeva pehmeäsydäminen asuntosijoittaja (Sijoitusovi.fi) (Arkistoitu – Internet Archive)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Uppslagsverket Finland

 |

 |